
Doamnelor și domnilor, iată de ce este vorba în scurta înfăţi- 
şare a unei probleme pe care nu eu am pus-o pe tapet, ci au 
pus-o alții cu intenții pe care mă voiu feri să le exprim eu însumi, 
dar veţi înţelege d-voastră foarte ușor, dacă nu aţi prins pănă 
acum, care este rostul de care vă voiu vorbi și veţi vedea înşivă 
că este ceva dedesupt. Și, cum întreaga mea viață a fost între- 
buințată pentru a lămuri lucrurile de dedesupt, eu personal nea- 
vând lucruri de acest fel, să-mi fie îngăduit să văd ceia ce se 
poate găsi dedesupt în acțiunile publice ale altora. 

Este vorba de comemoraţia care se face pretutindeni, şi s'a 
făcut la Academie supt presidenția Maiestăţii Sale, se face, nu 
supt scutul Academiei, care Academie a declarat oficial că ea nu 
comemorează decât acasă la dânsa și în margenile rosturilor sale, 
dar se face fără auspiciile Academiei Române, numai supt acelea 
ale unei „societăţi de filosofie“ : un şir întreg de conferințe asupra 
aceluiași subiect. Un ordin al Ministeriului Învățământului orân- 
duieşte ca şi în deosebitele școli să se comemoreze cineva al cărui 
rol nu înțeleg a-l tăgădui, ci numai a-l arăta care este întradevăr, 
înlăturând exageraţiile care nu cred că vor servi orice memorie, 
cât de respectată, şi în școlile acestea se comemorează acela care, 
la un anume moment, a fost socotit, întrun cerc foarte restrâns, 
care nu avea nimic a face cu o națiune, ca întemeietorul, deschi- 
zătorul unei noi fase în desvoltarea literaturii și culturii romănești. 

Mie mi se pare, în afară de intenţiile acestea pe care nu mă pot 
împiedeca de a nu le vedea, că s'a trecut dincolo de margenile 
îngăduite şi mai ales că s'a mers pe un drum care nu este cel bun. 

Să-mi permiteţi să întrebuințez în discutarea problemei pe 
care o am înaintea mea și pe care: mi-o aminteşte aproape în fie- 
care zi un nou articol, — pănă acum, cu discursuri cu tot, ne apro- 
piem de o sută —, să-mi îngăduiți să întrebuințez o metodă care 
este metoda mea și un obiceiu care este al mieu. Eu m'am de- 
prins a considera toate lucrurile dintr'un anume punct de vedere; 
întăiu a le limita exact, așa îmi spune ştiinţa mea, și sufletul mieu 
s'a format supt influența științii mele, al doilea, lucrurile acestea 
a le vedea organic, prin urmare nu supt forme abstracte pe care 
le recunosc, le întrebuințez, dar nu sânt acelea care mă conduc și, 
al treilea, să introduc și un element de care unii oameni ai cu- 

getării abstracte, dar nu toţi, se despart ca fiind un lucru secundar, 
inferior, compromițător, să întroduc elementul acela de mist r de 
care sântem legați cu toată ființa noastră. Oricât ne-am lupta; 
nici noi nu putem întra în mister, nici misterul nu se poate de- 
părta de ființa noastră pe care o înalță şi a cării explicație o dă, 
întru cât poate el, pentru că alţii nu sant în stare s’o dea. 

Înainte de a vă arăta ce este de comemorat, în ce priveşte o 
activitate nü chiar așa de mare și nici așa de ambițioasă cum 
pate, nici așa de plină de urmări cum se pretinde, în personali- 
tatea, foarte distinsă, a lui Maiorescu, să-mi dați voie, în consi- 
derațiile acestea generale, să arăt care este în sine rostul unei 
comemoraţii, așa cum se fac comemoraţiile la noi, când se fac 
bine, şi așa cum se fac comemorațiile în străinătate, unde se fac 
totdeauna bine. Cari sânt oamenii cari se comemorează și de ce 
se comemorează acești oameni? Fiecare generaţie are unele per- 
sonalități distinse, unele personalități superioare, — genialitatea 
de care s'a vorbit prea adesea este un lucru foarte rar şi nustre- 
buie să-i luăm numele în deşert, —are în deosebitele domenii 
astfel de valori, pe care nu le tăgăduiește. la închipuiți-vă dum- 
neavoastră ce ar fi dacă s'ar face o comemorare pentru fiecare 
din oamenii distinși dați de o generație? Am merge din come- 
morație în comemorație. 

Dacă ne uităm la comemoraţiile francese care s'au făcut de curând, 
cea din urmă este a lui Racine. De ce s'a făcut această come- 
moraţie ? Pentru că omul de care este vorba este un mare creator, 
al doilea: el simbolisează o epocă întreagă, care s'a văzut mai 
bine în dânsul și s'a definit în el şi, al treilea, fiindcă omul co- 
memorat a fost în legătură cu supremele ideale ale epocii sale. 
Cred că sânt de reținut aceste trei condiţii, și vom vedea 
dacă aceste condiții se aplică în casul pe care îl avem înaintea 
noastră şi pe care îl tratăm tot așa de parcă ar fi vorba de o 
comemorație a lui Platon, Sfântul Toma de Aquino, ș. a. m. d. 

Este acesta sau nu casul lui Maiorescu ? Sânt și alte laturi, care 
vor apărea pe urmă, dar deocamdată ne ţinem la aceasta: o 
mare operă de creaţie. Cursul nu s'a publicat: nu mă privesc 
motivele pentru care nu s'a publicat; de sigur că era original, 
poate că era de o originalitate prea îndrăzneață pentru ca acela 
care a ținut cursul să țină a-l publica. Un mare avocat, fără în- 
doială, care a avut mulți ciienți: veți vedea d-voastră cum sânt 
tratați unii dintre dânșii şi magistrații împreună, atunci când pro- 
cesul nu iese după dorința marelui jurisconsult. Se pare că unele 
din luptele pe care le-a duş la barou au fost strălucite, dar cu- 
vântările nu s'au tipărit. Cicerone și Demostene erau avocați, şi 
o societate întreagă a reținut pledoariile lor, pentru ce? Pentru că 
supt forma casului particular se vedeau linii generale, se vedeau 
sentimente dominante, se vedeau direcții ale cugetării. Pănă aici 
avem a face cu un curs nepublicat, cu discursuri care nu s'au 

tipărit. Discursuri judecătoreşti, căci avem discursurile parlamen- 
tare, care s'au tipărit. 

Vă mărturisesc că, scriind ultimul volum din /storia Românilor, 
eu m'am dus cu încredere mare la aceste discursuri parlamentare, 
căutând marile momente întrupate întrun discurs al lui Maiorescu 
şi marea biruință întrupată prin aeest discurs. Am vrut să văd 
înfățișarea unei convingeri hotărite, răpezirea eroică asupra unui 
adversar, pus la pământ. Nu, este un joc din sulițe, este un tournoi, 
o joute elegantă: nimeni nu era supărat la sfârşit. În multe casuri 
nici nu era pusă chestiunea, ci erau o serie de amănunte care se 
perindau, înfăţişate cu foarte multă distincţie și cu talentul de 
ironie de care mi se pare că Maiorescu abusa, pentru că ironia 
poate însemna ceva peste luptă, dar și derobarea de la luptă. Am 
găsitatâta, v’o spun în toată onestitatea, și nimeni din cei cari mă 
cunosc și mă ascultă și vor ceti această conferință nu poate bănui 
că sânt îndemnat de un sentiment de gelosie faţă de cineva care 
a fost, care nu mai este, sau de un sentiment de dușmănie față 
de foștii săi elevi, cari cred că pot creşte prin această serie de 
conferințe, — nu îndrăznesc să spun că acesta este chiar motivul 
acestor articole și conferinţe, — dar nici întrun domeniu nu cred 
să-mi taie un drum care este aproape terminat. Dar, chiar dacă 
mi-ar tăia calea toată lumea, eu am mers unde am vrut de atâtea 
ori, pentru că eu nu am îndrăzneala să mă cred un geograf de 
talia d-lui Mehedinţi sau să opun un sistem de metafisică sistemului 
d-lui Pogoneanu, sau să urmăresc succesiunea amicului mieu 
Motru la Academia Română, sau să găsesc că aș trebui să fiu 
membru la secţia literară în locul pe care îl ocupă așa de bine 
d. Petrovici, fără să mai vorbesc de toţi acei cari s'ar înșira, om 
de om, gând de gând, pănă ce toate lucrurile se vor isprăvi și 
se va isprăvi și comemoraţia aceasta a lui Maiorescu, din lipsă 
de oratori, din lipsă de public. N?aş zice: din istovirea subiectului, 
pentru că subiectul n'a fost început pănă acum, ci este un fel de 
danț elegant, baiadere profesionale care danțează în jurul a ceva 
abstract, care trebuie să fie undeva, de vreme ce se desemnează 
necontenit acest cerc. Dar, căutând pentru /storia Românilor ceia 
ce este esențial întrun anume moment, l-am găsit la Petru Carp. 
Cu câtă hotărire s'a arătat de altă părere, cu câtă indiferență faţă 
de ce cred cei din Cameră, Senat şi cei din afară! Așa a fost 
pănă la sfârşit, — pe drumuri greşite, dar a spus: acestea sânt 
drumurile mele; ajung cu. ele, cad cu ele. L-am găsit de multe 
ori, spre marea mea mirare, într'o formă literară foarte aleasă, de 
mirare la cineva care ma fost poet, l-am găsit la însuși loan 
Brătianu, bătrânul loan Brătianu, de a cărui srăpătare la sfârşit 
a râs multă lume, învinuindu-l că se repetă. Nu este locul să 
spun aici care era starea lui de sănătate în ultimii ani, care explică 
aceasta. Dar la Maiorescu nz l-am găsit. 

Atunci opera de istoric? Se pare că, în sala Dalles, d, Mehedinţi 


a făcut o distincţie între istoria adevărată, cum a făcut-o Maio- 
rescu, în prefața, plină de spirit de partid, la discursurile sale, 
care a fost tipărită și deosebit ca istorie, între această istorie, 
care este cea adevărată, și între falsificațiile romantice pe care 
le punem în circulație noi, de o bucată de vreme, o categorie de 
istorici, eu fiind cel mai vinovat, care am dat o povestire a tre- 
cutului nostru și rău informată și rău gândită și exprimată 
înt”o formă care nu are claritatea necesară. Cunosc de mult a- 
ceastă introducere, numai cât /sforia Românilor eu am scris-o nu 
prin această introducere, ci contra spiritului din această introdu- 
cere, fiindcă oamenii acusați nu meritau astfel de acusații, — naș 
zice şi : oamenii lăudaţi nu meritau această laudă, fiindcă nu e 
lăudat niciunul. , 

Potrivit unui obiceiu, pe care să-mi daţi voie să-l relevez încă 
de acum, voiu arăta felul deosebit în care Maiorescu trata pe 
oamenii cari au mers împreună cu dânsul. 

În volumul al doilea al „Însemnărilor“, iată care sânt calificativele 
pe care le răspândește el față de tovarășii săi de la „Junimea“: 
„Pogor este copilăros*“, cutare este „mincinos“, cutare altul este 
„taler cu două fețe“ sau „un obraznic lingușitor“, un al treilea este 
un „copilaș obraznic şi stupid“, — numele unui foarte important 
membru al partidului conservator, cu care junimiștii colaborau în 
momentul acela şi care a fost prietenul lui Delavrancea. D-ra Văcă- 
rescu putea fi atacată, pentru că n'a făcut niciodată parte din această 
tovărășie, și nu mă pot împiedeca, fiindcă este vorba de un Olim- 
pian, — s'a spus că Maiorescu este noua întrupare a lui Jupiter, 
așa cum este presintat de Phidias, Jupiter rece, senin, elegant, 
care niciodată ma călcat în domeniul vulgar —, să citez: „d-ra 
Văcărescu face impresia de urită și toantă, dar surâde plăcut când 
a uitat ceva“, 

Un altul din societatea care încunjoară pe Maiorescu este „șters 
și mărgenit“, ceia ce nu împiedecă a-l pofii la masă. Nicolae Hur- 
muzachi trimete o telegramă „impertinentă și nedelicată“. Nu mai 
vorbim despre alții, de exemplu un Coudenhove, dintr'o bună 
familie austriacă, „cu figura jumătate de pasăre, jumătate de oaie, 
cu bot și cu dinţi retezaţi“. 

Se ştie indignarea care sa trezit în „Junimea“ atunci când 
Hasdeu, necontenit neîndreptăţit, care Hasdeu avea elemente de 
genialitate —, nu avea armonie, dar avea elemente de genialitate, 
ceia ce este mai bine decât să ai armonie în care nu se găsesc 
decât obișnuitele elemente de talent —, când Hasdeu a vorbit 
cândva de „gimnastica de barbişon“. A fost foarte mare indignarea, 
și s'a socotit ca o obrăznicie fără păreche. 

Poetul Petrino este „decăzut şi laş“, Teodor Rosetti un „falș“, 
fiii lui C. A. Rosetti nişte „smintiţi“, tânărul Filipescu, Nicolae Fili- 
pescu, este un „neplăcut“, altcineva este un „mărgenit“, Caragiale un 
„violent grosolan și neutilisabil“, Valerian Ursianu un om „fără însem- 

nătate“, dar nevasta: „remarcabilă şi încântătoare“, Alexandru Ciurcu 
este „îndrăzneţ şi prost înfipt“. O femeie de o inspiraţie foarte nobilă 
ca poetă, d-na Galeron de Calonne, care era oarbă şi surdă, dar 
a scris un foarte frumos volum de poesii, este „fisiologic repul- 
sivă“. Chiar tovarășii de o viață întreagă ai lui Maiorescu, cum 
este Carp, sânt tratați tot așa. Când îl mustră Carp pentru nu 
ştiu ce atitudine politică, — și Carp era şeful —, Carp apare „de 
o ambiție bolnăvicioasă“, „izbucnind grosolan“. 

Cred că ajunge ca să cunoaștem ce este olimpianismul. 

Să revin la punctul întăiu: care sânt titlurile acelea pentru care 
se cuvine neapărat o comemorare națională şi anume în proporții 
cum nu s'a făcut pentru regele Carol, pentru Eminescu, pentiu 
nimeni, fiecare cetățean român fiind dator dimineaţa, după ce-și 
face rugăciunea, să adauge o comemoraţie a lui Maiorescu. 

În ce privește „Logica“, s'au făcut anumite observaţii despre 
izvoarele acestei „Logice“ de răposatul Zotu, și Eminescu i-a 
luat apărarea lui Maiorescu față de acusația că mar fi cine 
ştie ce lucru original. În afară de aceasta ce ar mai fi de adus 
înainte ? D. Petrovici, cu talentul său cunoscut, a făcut declaraţia 
că după socotința d-sale Maiorescu putea face anumite lucruri, 
dar, fiindcă Țara Romănească era cam proastă, n’a vrut s'o jig- 
nească, făcându-le. 

Să-mi daţi voie să nu fiu de această părere, căci astfel ajungem 
la comemoraţia oamenilor pentru ceia ce ar fi trebuit să facă, ar 
fi putut să facă, dar au făcut țării sacrificiul de a nu le face. 

Un admirabil profesor, da. Un profesor admirabil, care își ținea 
foarte frumos lecţiile, profesor foarte ascultat, bun sprijinitor al 
elevilor săi. Ştiţi, acesta este întradevăr un lucru folositor, cu o 
condiție, ca elevii aceștia să fie la înălțimea situaţiei care li se 
dă. Eu nu vreau să mă amestec în judecarea unor oameni cari 
aceştia ori sânt la catedră ori la pensie, dar mie mi se pare că de 
mai multe ori, — nu voiu spune numele persoanei, foarte onorabile, 
pentru care trebuia să fiu înlăturat de la catedră —, că iubirea 
pentru elevi însemna că fiecare, dacă se distingea puțţintel, avea 
în buzunar bastonul de mareșal. 

Organisator al Ministeriului de Instrucție, proiecte de legi? 
Proiectele de lepi ale lui Poni şi Haret au cunoscut mult mai bine 
realitatea decât proiecte de acestea care consistau aproape în 
distrugerea Universităţilor pe basa acestei idei că noi nu sântem 
încă maturi pentru Universitate, și atunci s'a obiectat un lucru: 
este adevărat că un spor de cultură creiază un așezământ, dar și 
un așezământ creiază un spor de cultură. 

Un răspânditor de cultură, alergând din loc în loc, pentru 
a trezi ceva în sufletul oamenilor? Doamne! Să mi se dea voie 
o amintire, pe care cred că am pus-o şi în ce am scris, într'o 
formă discretă cât am putut, despre viața mea. Întrun rând, o 
hotărire a Ministeriului de Instrucție, iscălită nu de ministru, ci 

de secretarul general, a anunțat pe Maiorescu că, de oare ce a 
refusat să iea parte la anumite comisii, din causa aceasta este pus 
la pensie. A fost o indignare generală din partea noastră: noi ni 
dădeam sama ce însemna Maiorescu, de şi el ma fost totdeauna 
profesor, căci, din causa unor intrigi, o recunosc, și fără a ţinea 
samă de meritele și talentele sale, a fost înlăturat, și, după aceia, 
a cerut să i se redea catedra și i s'a redat, iar el spune că a 
primit-o şi din causa influenței pe care o putea avea asupra 
studenților, pentru ca mai departe să declare că a renunţat la in- 
fluența asupra studenţilor, cari nu merg în cutare direcţie, așa 
încât a rămas mai mult publicul acela, foarte ales, monden de fapt, 
în fața catedrei lui. Partidul ar fi vrut să cadă Haret pe tema 
pensionării într'o formă grosolană a lui Maiorescu : iscălitura era 
a d-lui Gheorghe Adamescu. Noi, profesorii, am refusat, dar am 
vrut să-l serbătorim la Universitate. Ne-am dus în deputaţie trei : 
rectorul Constantin  Dimitrescu-lași, decanul loan Bogdan și eu, 
care propusesem lucrul în Consiliu, dar nu voiam să merg. Am 
fost primiţi, și Maiorescu a fost foarte amabil. De exemplu, lui 
Dimitrescu i-a spus: „tot activ, tot activ“. Dimitrescu era unul 
din cei mai leneși oameni. Lui Bogdan, care era filolog, i-a spus: 
„tot te ocupi cu filosofia?“ El a luat-o de bună și a amintit că 
a făcut cândva un raport despre școlile din Germania. Mie mi-a 
spus că de vre-o zece ani mam venit la dânsul. 

Era natural, fiindcă îmi aduc aminte că, atunci când am vorbitla o 
întrunire publică a partidului conservator, îndemnat de Filipescu, care 
spusese că grupul de la „Sămănătorul“ trebuie să între alături de par- 
tidul conservator pentru a da o luptă de caracter ideologic și răspun- 
sesem : „bine, dar declarându-se că s'au făcut din partea partidului 
conservator anumite greșeli“, și Filipescu a admis-o, am avut o- 
noarea unei visite a lui Maiorescu, care mi-a declarat că nu se 
poate să declare partidul conservator că a făcut greșeli, dar, pe 
de altă parte, partidul va merge în direcția noastră. — Dar vei 
vorbi? — Voiu vorbi. Dar este o gazetă a partidului, Epoca, şi 
Epoca are un foileton, și, atunci, trebuie ca spiritul „Sămănătorului!“ 
să treacă în foiletonul de la Epoca“. Au trecut câteva săptămâni, 
și, în loc să treacă spiritul mieu acolo, m'am văzut atacat în chipul 
cel mai perfid de domnul profesor Lovinescu. Și, atunci, cum nu 
puteam discuta cu domnul profesor Lovinescu, m'am dus la acela care 
îmi făvăduise foiletonul. N'am fost primit. Întrun rând, am văzut fe- 
linarele la poartă aprinse, şi 'am întrat înăuntru, dar, înăuntru, 
am văzut pe unul din colegii miei așezat întrun fotoliu: pe Pan- 
grati, și o masă pregătită. Am fost oprit la ușă, spunându-mi-se de 
Maiorescu că acolo este un prânz; la care am făcut observaţia că n'am 
intenţia să iau parte la un prânz la care mam fost invitat, ci este 
vorba de foiletonul de la Epoca. Și răspunsul a fost acesta : „apoi 
noi facem politică și nu literatură“, la care am răspuns: „dar nu 

ați avea rol în politică, dacă nu aţi fi făcut literatură“. Evident 
că după aceasta nu mai puteam veni pe acolo. 

El ne-a refusat hotărit: nu vine la Universitate | 

Vedeţi, este sau ba alt om decât acela care se înfățișează? 
Mi s'ar părea că da, = 

Și, atunci, cum eu nu-mi păzesc gura în totdeauna, și unii spun 
chiar că nu mi-o păzesc niciodată, nu m'am putut împiedeca să 
spun: „iată ce mare lucru ați fi putut face d-voastră, junimiștii, cu 
cunoștințile d-voastră, cu talentul d-voastră, dacă nu aţi fi des- 
prețuit această societate romănească ; poate că atunci, în unele 
privinți, putea fi desprețuită, dar acum nu merită societatea aceasta 
să fie despreţuită“. Atunci, întăia oară, l-am văzut mișcat, şi mi-a 
spus —,eu aveam vre-o treizeci şi doi de ani —: Și d-ta crezi că 
noi mam avut o inimă? — Păcat că lumea o află numai acum. 
Fiindcă, într'adevăr, pănă atunci nimeni nu bănuise un lucru așa 
de extraordinar. 

Vedeţi în ce situaţie ne-am pus noi atunci când am vrut să- 
ridicăm sus, sus de tot, înaintea studenților într'o comemorare 
universitară, dar evident fără partea, foarte prețioasă, care trebuia să 
fie căderea lui Haret și venirea la guvern a partidului conservatori 

Cineva, la Academie, a făcut greșeala de a suggera restabiliree 
partidului conservator prin acea comemorare. Acela însă este luciu 
care s'a terminat.. Partidul conservator erau boierii cari nu mai 
sânt, erau moșiile care nu mai sânt, erau intelectualii cari nu sânt 
acolo, ci sânt aiurea și cari au creat o întreagă țară prin munca 
lor fără banchete și fără comemorații, și înțeleg să-și păstreze 
dreptul lor, contra oricării comemorații 

lată pentru partea întăiu: se cere pentru comemoraţi a se fi 
creiat ceva. Dar acest ceva trebuie să fie o realitate care mișcă, 
un lucru organic, 

Care este însă lucrul organic care a eșit din activitatea lui Ma- 
iorescu ? Întru cât organismul societății romănești a fost schimbat 
de dânsul? 

Ca să se schimbe organismul unei societăţi, ce trebuie ? Trebuie 
să te amesteci în societatea aceasta, și societatea aceasta s'o iu- 
beşti adânc, și în nedreptăţile pe care ţi le face, so înţelegi și 
în trecutul ei şi să prevezi si viitorul ei. 

Dar, în privința aceasta, între Maiorescu și între clasa aceasta 
țărănească, fundamentul vieţii poporului nostru, ma fost nicio le- 
gătură. Eu cred că nici mo fi știut cam cum este o casă de să- 
tean ; nu mirosia destul de bine pentru nările Atenianului și, cu 
toate că tatăl lui era fiu de țăran, de la Bucerdea Grânoasă, iar 
mama lui era sora episcopului de la Caransebeș umblând cu vălul 
obişnuit al femeilor de la ţară sau din suburbiile Braşovului, n'am 
găsit la el un cuvânt despre o chestiune țărănească. Na existat 
pentru dânsul niciodată dorința măcar de a vedea ce este gân- 
gania aceasta obscură prin care ne ținem cu toții. 

Trecutul? A învățat ceva la Brașov, a trecut la Theresianum, 
care este o școală pentru prinți, şi veţi vedea că aceasta este 
nenorocirea vieţii lui: s'a simțit dator să fie prinț. Acolo a fost 
viitorul chediv al Egiptului și alţii. Şi Maiorescu a făcut ca 
profesor aşa ceva: un fel de chediv de catedră, de viaţă culturală. 

Se spune că ela pus să se tipărească „Documentele Hurmuzaki“. 
„Documentele Hurmuzaki“ a început să le tipărească Slavici după 
hotărîrea lui Dimitrie Sturza căruia i se datorește această colecție, 
“pe care a iubit-o și îngrijit-o pănă la sfârșit. 

Dacă ar fi înțeles trecutul țării noastre, Maiorescu mar fi fost 
aspru cu Românii din Ardeal, cărora li zicea „Românii din 
Austria“ și cari se luptau cu ce puteau, nu cu averea, nu cu 
cărturari prea mari şi cu talentul lor, ci înălțau icoana lui Traian 
şi a celorlalți Romani ai originilor: aceștia erau un instrument 
de luptă, nu o credinţă științifică. În ce privește problema arde- 
leană, nu numai că a înlăturat-o întotdeauna, dar ea era pentru 
dânsul supărătoare. De mai multe generaţii se tot vorbește de 
chestia romănească, pe care trebuia s'o considerăm numai în 
legătură cu interesele Statului român, dar acesta a întrat în legă- 
tura, cerută de dânsul, cu Germania, și, fiindcă Germania era 
aliată cu Austro-Ungaria, trebuia să cruțăm cât se poate mai 
mult și pe Unguri. 

Mare deosebire între dânsul și Carp. Am vorbit cândva cu 
Carp în chestiunea romănească. Se pretinde că el ar fi spus întrun 
rând: „ce-mi este mie Hecuba?“. Dar el mi-a spus mie altceva: 
„să-mi dea Românii din Ardeal sânge şi voiu interveni“, adecă: 
„să se răscoale şi eu voiu interveni în numele Romăniei.“ Mi se 
pare că este o oarecare deosebire. 

lată în ce priveşte concepţia organică. Nu se poate concepţie 
organică fără să te înfunzi în viaţa ţăranului, fără să cunoști 
folklorul, arta populară, toate rosturile acestea milenare pe care 
le păstrează el mai bine decât toţi. Nu se poate concepție organică 
fără ca, pe de o parte, să-ți simți tot trecutul în urmă și, pe 
de altă parte, să-ți răsară înainte un viitor către care nu numai 
să-i îndrepți pe toți, dar să mergi în fruntea lor. 

În ce priveşte a treia calitate: de a întrupa viața unei societăţi 
întrun moment, nouă nu ni arde astăzi de anumite regule de 
limbă ori de ortografie. S'a mers pănă acolo încât s'a spus că 
prosa romănească a creat-o Maiorescu. Dar Eliad, Bălcescu, o în- 
treagă generaţie, Alecsandri, Eminescu, cari au creat de fapt 
prosa aceasta colorată în care scriem cu tcţii, aceştia unde sânt? 
Căci, dacă nu ne putem exprima altfel decât ca el, prin urmare, 
dacă mar fi scris el, am vorbi în poesie, ori am sta ca muţii? 


Dar în momentul de față ce ne stăpâneşte pe noi? Întăiu o 
grijă teribilă, grija viitorului acestui penor și a păstrării hotarelor 
pe care le-am câștigat cu atâta greutate. 

Comemorarea lui Maiorescu este socotită de inițialori ca o 
întoarcere la Maiorescu. Unii strigă: de ce nu este viu Maiorescu ? 
D. Petrovici ar fi dorit ca el să fi avut o sută de ani şi să fi par- 
ticipat la această comemorare. Dacă vreţi, și noi am fi dorit să-l 
mai vedem la Academie, unde venia, de alminteri, foarte rar, în 
legătură mai mult cu anumite interese de grup, decât cu Aca- 
demia însăși. Şi, pe de altă parte, oameni inteligenţi, ca d. Cio- 
culescu și alții, scot strigătele acestea care se armonisează mai 
bine sau mai rău cu rostul comemorării. El a ajuns să fie ca fiul 
Aurorei. Era o statuie în Egipt, a lui Memnon, și, în statuia aceasta, 
când Aurora se înroşia pe cer, se auziau nişte sunete armonioase: 
fiul Aurorei saluta pe mama sa, Sa căutat însă ce era și s'a văzut 
că era numai umiditatea care trecea prin statuia goală. Ar trebui 
să admitem că, şi în casul acesta, foarte multă umiditate cere- 
brală trece printrun gol evident ca să producă aceste sunete. 

Pe noi re arde să păstrăm Romănia cum este. Deci să cău- 
tăm pe cineva care să se identifice cu dânsa: un mort, fiindcă viii 
mau preț, şi să-l serbătorim de două ori pe zi, să exprimăm în 
cuvântări sau în scris recunoştinţa față de dânsul. 


Al doilea, ce ne interesează pe noi acum? Așezarea societății 
romănești pe o basă solidă. Constituţia nouă, „Frontul“, tot 
mijloace pentru a se face din elementele de înoire, împreună 
cu tot trecutul și necesitățile reale ale acestei societăţi, acea basă 
statornică. A ctutat v.e-odată Maiorescu basa aceasta statornică ? 
Mi se pare că nu. 

Pe de altă parte, societatea aceasta este o societate adânc 
pătrunsă de un spirit mistic. Îl avem toți mai mult sau mai puțin; 
unii îi dau o formulă filosofică, alţii îl prefac întrun instrument 
de agitaţies întrun factor de revoluţie. Dar noi nu vedem lucru- 
rile silogistic, prin urmare nu avem nevoje de învierea dascălului 
silogistic. In timpurile lui era foarte bine că se știa ce este si- 
logismul, dar, după ce l-a aflat, nu mai era nevoie ca societatea 
so punem în forme artificiale în cugetarea sa și din cugetare în 
acțiunea sa. 


Cred că, de şi nu sânt un filosof, de și nu merg pe linii ab- 
stracte, în ceia ce am presintat aici sânt toate elementele unei 
judecăţi. 

Aş mai adăugi un lucru. În trecutul țării noastre a mai fost 
câte un om, ca loan Brătianu, pe care l-am comemorat, dar 
știți cum? La Academie a fost o scurtă cuvântare, una im- 
pusă cu greutate, căci erau mulți cari nu voiau, şi după aceia 
ne-am dus la Florica, la mormântul lui. Acolo sa vorbit înaintea 
oamenilor cari-l cunoscuseră. Și pe urmă s'a lăsat perdeaua și 
societatea a fost lăsată să meargă înainte pe drumul ei. Dacă ar 
fi vorba de un om care ceas de ceas să se fi istovit, luptând, 

de să fi ajuns în starea aceia, de râdeau unii oameni, ca Gheorghe 
Panu, de starea în care era de pe urma ostenelilor sale, atunci: 
da. Dar eu am aici această dare de samă, care vaapărea și în 
Revista Istorică a mea, despre „Însemnări“, şi găsesc în ce pri- 
vește viața politică a ţării lucruri care întradevăr mă uimesc. Ma- 
iorescu, și „Însemnările“ lui le redacta în nemţește: este clar că 
el gândia nemţește, cu ceva, nimica toată, care venia de la țăra- 
nii şi ai tatălui și ai mamei și cu oarecare lectură francesă, dar, 
în ce privește literatura francesă, ea era pe ultima linie, cu 
toată diploma pe care şi-a luat-o la Paris. La dânsul era ceva 
din omul nou care ţine cu orice preț să fie cât mai bine și să 
se învârtă între prinți și personalităţi foarte importante: felinarele 
care se aprindeau la poartă, ziua mare, când era din nou poftirea 
personalităţilor în vază şi, când vine câte un biet profesoraş ca 
mine, îl poate și da afară, ca nu cumva de-odată să dea el în 
lături pe unul dintre meseni şi să se așeze în locul lui. 

El căuta grozav societatea diplomaților, mai ales germani. 
Căsătorie germană, amiciţii germane, și masculine și feminine, 
mediu german. Și — eu sânt azi unul dintre cetăţenii unei ţări 
neutre: n'am întrebat care sânt sentimentele față de Francesi și 
de Englesi ale poporului român, dar un mare curent către Germani 
în momentul de față mam văzut: poate cutare din cei cari au 
organisat comemorația să-l fi găsit. Diplomaţii cari veniau la 
dânsul, sau el la dânşii, erau Germani, și iată unul dintre ei, și nu 
era măcar dintre cei mari, a venit și i-a spus, întrun moment, 
cam aşa, iar el înseamnă, fără să spună că a protestat: „Ce 
credeţi d-voastră că, dacă aveţi un Hohenzollern pe tron, sânteţi 
asiguraţi ? Întăiu că nu l-am trimes noi, ci sa băgat singur și, 
așa fiind, veţi fi împărțiți, cu Hobenzollern cu tot, între Austria 
și Rusia“. Ce aţi fi făcut d-voastră în asemenea cas? Aţi mai 
fi văzut în viață pe canalia insolentă care a putut spune unui om 
politic român o astfel de ticăloșie? El a însemnat, şi atât. Cum, 
de alminteri, a venit alt cineva la dânsul, un om politic român, și 
au vorbit de dinastie: dinastia aceasta nu este asigurată cu toată 
succesiunea prințului Ferdinand, aşa încât ar trebui să ne înțele- 
gem între noi, partidele, pentru ca să nu ni vină un prinţ neplăcut 
și mai ales să nu vină un Sturdza, un Bibescu oarecare. Când 
aceasta? În momentul celei mai mari străluciri a lui Carol L-iu. 


După toate explicaţiile acestea, să încercăm a explica, acuma 
ce a însemnat întradevăr Maiorescu, de ce a însemnat aceasta și 
de ce a însemnat numai aceasta. Un om plecat din ţară în mo- 
mentul când se formează sufletul omenesc și care, când s'a întors 
înapoi, a ocupat o catedră la Școala Normală din laşi, unde era 
atâta de lucru, a fost ocupat la Universitatea din laşi, la confe- 
rințe, — și nu el singur a deschis ciclul de conferinţe, cum nu el a 
întemeiat „Junimea“ și nu ela întemeiat Convorbirile Literare, ci 

acestea sânt lucruri făcute de lacob Negruzzi, care nu era mare 
orator, nu era mare avocat, nu era mare scriitor, dar acesta este 
rostul şi dreptul omului. Dacă Maiorescu ar fi fost întro situaţie 
modestă, dacă ar fi fost multă vreme un biet funcționar, cum 
am fost cei mai mulți dintre noi, cu vre-o trei sute de lei pe lună 
şi cu o familie întreagă de ţinut, el ar fi putut să se regăsească 
romănește, dar el își pierduse sufletește naționalitatea internă. 

Theresianum este o şcoală grozavă. Eu am lucrat la Viena şi 
locuiam chiar în Cartierul Theresianumului ; treceam înaintea 
acestei măreţe închisori, care dă o formă admirabilă, — de unde 
şi părerea domnului Petrovici că, fiindcă trebuia ca Maiorescu să 
fie şi genial, el se poate așeza între Alecsandri și Eminescu 
printr'o „genialitate a formei“. Mărturisesc că nu înțeleg „geniali- 
tatea formei“. Dar acolo trebuia să se înveţe de un străin care la 
început nu știa limba, trebuia să se înveţe grozav în această școală 
unde erau niște ambiţii infernale, de o cruzime fără păreche. De 
acolo ieșiau oameni de o eleganţă perfectă, dar cari aveau supt 
haină o sabie tăioasă și cari, când era vorba de drumul lor, tăiau 
în calea lor pe oricine. Că a ieşit Scherer, istoric literar, că au 
ieșit câțiva oameni utili, este adevărat, dar școala aceasta ma 
produs oameni activi, amestecați în viața societăţilor, cum au 
ieșit din Universitatea de la lena și din celelalte vechi așezăminte 
germane, şi cum puteau să iasă chiar de la Universitatea din 
Viena, unde erau multe națiuni și multe curente, La Theresianum 
era un singur curent, în strălucita temniţă didactică. 

De acolo, din lumea viitorilor chedivi, a căpătat el o încredere 
în sine extraordinară. Credea că era creat să supună și să domine 
o întreagă societate. A venit la noi, în Moldova aceasta de la 
1866, unde n'a găsit atmosfera care-i trebuia. Profesor la Școala 
Normală, oricât de mult ar fi iubit această școală, situația era 
supt nivelul la care aspira el. La „Junimea“, câţiva prieteni cari 
nu erau solemni, ci se băteau cu pernele, povestiau anecdote; 
o societate în care se cunoșteau și se iubiau, mai mult sau mai 
puţin, cu toții. Maiorescu îl considera insă pe Creangă cam la fel 
cu Jipescu din „Opincarul“: oameni de cari se face haz. În 
față erau câțiva oameni nepregătiți. Dacă V. A. Urechiă ar fi 
mers la Theresianum, să fi văzut d-voastră ce intelectual supțire 
ar fi ieşit din el, sau dacă s'ar fi trimes acolo oricine dintre 
absolvenții Academiei Mihăilene! A biruit școala lui, o școală 
inferioară ; numai cât școala învinsă avea un suflet, iar școala 
învingătorului nu avea niciunul: aceasta este marea deosebire. 

Altceva este cercul din București şi altceva cercul din Viena, 
altceva societatea obișnuită de aici, atunci, și altceva societatea așa 
de aleasă în care a fost pus Maiorescu de la început. Astfel el a fost 
îndreptat să caute în el și în atitudinea față de el măsura tuturor 
lucrurilor. Cetiţi în „Însemnări“ şi vedeți cum e tratat Carol I-iu, 
„Carolus“. nțăiu destul de rău, pe urmă, când a venit Caroll-iu la 

laşi şia observat că este frumoasă rochia primei doamne Maiorescu 
și s'a adresat către dânsul, a început Maiorescu să vadă că are 
oarecare „taleni“ și Carol I-iu, — pentru ca pe urmă să se discute 
succesiunea lui şi pentru ca, și atunci când Maăiorescu eră Prim 
Ministru, cum se vede în sfârșitul notelor, tipărit în Corvorbiri, 
să se facă haz în ce privește slăbiciunile de bătrâneţă ale lui 
Carol 1 iu. 

Dar s'a spus: câtă demnitate la dânsul în timpul Marelui 
Războiu ! Carp întreba pe Nemţi: când merg să ne gonească din 
Moldova, iar Maiorescu a spus: eu fac parte dintr”'un popor 
învins, și nu stau de vorbă cu d-voastră. Demnitatea aceasta 
exterioară, da, a avut-o totdeauna, însă: ar fi făcut el războiul ?, 
aceasta este întrebarea. Dar oare măcar pentru războiul făcut de 
alții a avut simț? Că sar fi bucurat pe urmă, așa se bucură și 
d. Mehedinţi, care a fost în timpul neutralității dușman hotărît al 
războiului care a dat Statul cum este astăzi. 


Şi, încheind, acei cari, pentru scopuri în legătură cu ideia unei 
strânse legături cu Germania, pe care n'a primit-o neutralitatea 
noastră, cum ma primit ideia mai strânsei legături cu Franţa şi 
Anglia, aceia cari cred că poate învia starea de spirit represin- 
tată de junimiști la 1914, își pierd vremea degeaba. Maiorescu 
singur nu poate să întoarcă vremuri sfârșite. 

lar, dacă este vorba de ceilalți de la /unimea, căutaţi în ma- 
nuscriptele lui Eminescu și vedeţi ce credea în fond Eminescu 
despre mulți de acolo, și despre Maiorescu chiar. Și cetiți în 
volumul JI al „Insemnărilor“ ce spune Maiorescu despre boala 
lui Eminescu, pe care natural că s'a scos înainte că Maiorescu l-a 
ajutat. Da, însă a trebuit să țină Vasile Alecsandri o conferință 
pentru aceasta, și a trebuit să se tipărească în volum poesiile lui 
Eminescu ca să se adune o sumă, pe lângă care vor fi adaus şi 
prietenii lui. Dar, când s'a îmbolnăvit, Maicrescu arată în „Însem- 
nări“ toate rătăcirile care ieşiau din gura bolnavului, lucruri care 
se ascund cu pietate, și, în același timp, spune cam aşa: „ce 
lucru neplăcut e că, de câte ori stau să mă duc în vacanţă, de 
atâtea ori îmi iese un nebun înainte; acum un an mi-a ieşit nu 
ştiu ce Germană nebună la lași și acum îmi iese înainte nebunia 
lui Eminescu“, — care va fi îngrijit un an la Döbling și apoi va 
merge la Golia sau la Mărcuţa. 

Pentru Caragiale, luați frumoasa lucrare a d-lui Cioculescu și 
veți vedea ce spune el de „Ti-Li“ şi de atitudinea „omului fără 
inimă“, cu care întrun moment a avut el a face. Pe Caragiale l-am 
cunoscut bine; avea în caracter multe păcate, dar era un om foarte 
mândru, şi, când îl trimetea Maiorescu la Alexandru Știrbei, cum 
iese din „Însemnări“, volumul II, ca să-i caute vre-un rost, se 
ridica puterea lui sufletească pentru a protesta contra unui astfel 
de patronaj, 

Şi, atunci, Maiorescu singur nu poate să ne întoarcă la 1880, 
epoca de strălucire a grupului, la timpurile când Convorbirile 
erau cetite la laşi de trei sute de persoane, în afară de care nu 
ştiu dacă mai erau alte două sute aiurea, şi cu aceasta nu se face 
mişcarea unei societăți întregi. Să ne întoarcem la timpurile „Ju- 
nimii“ luptătoare de la Iași și ale „Junimii“ care primia pe oricine, 
după motive politice, aici,la Bucureşti, pentru aceasta el nu ajută, 
iar, dacă Maiorescu nu poate singur să o facă, nu se poate face 
aceasta de câțiva epigoni zeloși, unii și interesaţi, față de tot ce 
este astăzi în mintea și sufletul acestei societăți. 


Aşezământul tipografic 
„Datina Românească“ 
Vălenii-de-Munte 
(Prahova) 


